Valskonur eru aðeins einum sigri frá því að verja Íslandsmeistaratitil sinn í körfubolta. Valur komst í 2-0 í úrslitaeinvígi sínu við Hauka í gærkvöld.
Valur vann leik liðanna á Ásvöllum í Hafnarfirði í gærkvöld með sex stiga mun 71-65. Leikurinn var mun jafnari en fyrsti leikurinn á fimmtudagskvöld þar sem Valskonur voru mun betri. Helena Sverrisdóttir fór á kostum í gærkvöld og skoraði 21 stig, tók 15 fráköst og gaf níu stoðsendingar. valur getur með sigri í þriðja leiknum á Hlíðarenda á miðvikudagskvöld tryggt sér Íslandsmeistaratitilinn, því vinna þarf þrjá leiki í úrslitunum til að verða meistari. Engir Íslandsmeistarar voru krýndir í fyrra vegna COVID-19, en Valur varð meistari í fyrsta sinn 2019. Haukar unnu hins vegar árið þar á undan, 2018.
Stjarnan er nú eina lið úrvalsdeildar karla í fótbolta sem enn hefur ekki unnið leik á Íslandsmótinu á leiktíðinni. Þrír fyrstu leikir sjöundu umferðar voru spilaðir í gærkvöld. Fyrir umferðina áttu aðeins HK og Stjarnan eftir að vinna leiki í deildinni í ár. HK bætti úr því með 2-1 sigri á Leikni. Stjarnan gerði hins vegar 1-1 jafntefli við Fylki. Stjarnan er í 11. sæti, næstneðsta sæti deildarinnar með 3 stig. Keflavík er á botninum með jafn mörg stig en á leik til góða. Í þriðja leik gærkvöldsins vann KR 3-1 sigur á Skagamönnum. KR fór með sigrinum upp í 4. sæti og hefur þar ellefu stig, fimm stigum minna en topplið Vals. Valur á þó leik til góða. Sjöundu umferðinni lýkur raunar ekki fyrr en mánudagskvöldið í næstu viku. Það er vegna landsleikjahlés sem nú stendur yfir. Íslenska karlalandsliðið spilar við Færeyjar í Þórshöfn á föstudag. Sjöundu umferð Pepsi Max deildarinnar lýkur svo með leikjum KA og Breiðabliks, FH og Keflavíkur og Vals og Víkings næsta mánudagskvöld.
Úrsltiakeppni karla um Íslandsmeistaratitilinn í handbolta hefst í kvöld með tveimur leikjum í 8-liða úrslitum. ÍBV tekur á móti FH klukkan sex og að honum loknum hefst viðureign Aftureldingar og Hauka. Spilaðir eru tveir leikir í hverju einvígi, heima og að heiman og það lið sem verður með betri markatölu að loknum leikjunum tveimur kemst áfram í undanúrslit. Þá hefjast undanúrslitin um Íslandsmeistaratitil karla í körfubolta í kvöld með leik Þórs í Þorlákshöfn og Stjörnunnar. Þar þarf að vinna þrjá leiki til að komast í úrslit.
Valskonur eru aðeins einum sigri frá því að verja Íslandsmeistaratitil sinn í körfubolta. Valur komst í 2-0 í úrslitaeinvígi sínu við Hauka í gærkvöld.